Asiakirja Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu - Liite XII: Luettelo, jota tarkoitetaan liittymisasiakirjan 24 artiklassa: Puola - 4. Pääomien vapaa liikkuvuus



Virallinen lehti nro L 236 , 23/09/2003 s. 0878 - 0879



4. PÄÄOMIEN VAPAA LIIKKUVUUS Sopimus Euroopan unionista; Euroopan yhteisön perustamissopimus. 1. Niiden velvoitteiden estämättä, joista määrätään sopimuksissa, joihin Euroopan unioni perustuu, Puola saa pitää voimassa viiden vuoden ajan liittymispäivästä vapaa-ajan asuntojen hankintaa koskevat säännökset, jotka on vahvistettu ulkomaalaisten oikeudesta hankkia kiinteää omaisuutta 24 päivänä maaliskuuta 1920 annetussa säädöksessä (Dz.U. 1996, Nr 54, poz. 245 ja sen muutokset), sellaisena kuin se on muutettuna. Jäsenvaltioiden kansalaisiin ja Euroopan talousalueesta tehdyn sopimuksen sopimuspuolina olevien valtioiden kansalaisiin, jotka ovat laillisesti asuneet Puolassa yhtäjaksoisesti neljä vuotta, ei sovelleta edellisen alakohdan määräyksiä eikä muita menettelyjä kuin Puolan kansalaisiin sovellettavia menettelyjä vapaa-ajan asuntojen hankinnan osalta. 2. Niiden velvoitteiden estämättä, joista määrätään sopimuksissa, joihin Euroopan unioni perustuu, Puola saa pitää voimassa kahdentoista vuoden ajan liittymisajankohdasta ulkomaalaisten oikeudesta hankkia kiinteää omaisuutta 24 päivänä maaliskuuta 1920 annetun säädöksen (Dz.U. 1996, Nr 54, poz. 245 ja sen muutokset), sellaisena kuin se on muutettuna, säännökset, jotka koskevat maatalousmaan ja metsien hankintaa. Jäsenvaltioiden kansalaisia tai jonkin muun jäsenvaltion lainsäädännön mukaisesti perustettuja oikeushenkilöitä ei missään tapauksessa saa maatalousmaan ja metsien hankinnassa kohdella epäedullisemmin kuin liittymissopimuksen allekirjoittamispäivänä. Toisen jäsenvaltion tai Euroopan talousalueesta tehdyn sopimuksen sopimuspuolina olevien valtioiden kansalaisiin, jotka haluavat sijoittautua Puolaan itsenäisinä viljelijöinä ja jotka ovat laillisesti asuneet ja vuokranneet maata Puolassa luonnollisena tai oikeushenkilönä vähintään kolmen vuoden ajan yhtäjaksoisesti, ei sovelleta edellisen alakohdan määräyksiä eikä muita menettelyjä kuin Puolan kansalaisiin sovellettavia menettelyjä maatalousmaan ja metsien hankinnan osalta liittymispäivästä alkaen. Warmińsko-Mazurskien, Pomorskien, Kujawsko-Pomorskien, Zachodniopomorskien, Lubuskien, Dolnośląskien, Opolskien ja Wielkopolskien voivodikunnissa edellisessä virkkeessä tarkoitettu asumista ja maan vuokraamista koskeva määräaika on seitsemän vuotta. Maan hankintaa edeltävä vuokrausajanjakso on laskettava erikseen alkuperäisen vuokrasopimuksen oikeaksi todistetusta päivämäärästä alkaen kunkin jäsenvaltion kansalaisen osalta, joka on vuokrannut maata Puolassa. Itsenäiset viljelijät, jotka eivät ole vuokranneet maata luonnollisina vaan oikeushenkilöinä, voivat siirtää vuokrasopimuksen mukaiset oikeushenkilön oikeudet itselleen luonnollisina henkilöinä. Osto-oikeutta edeltävän vuokrausajanjakson laskemisessa on laskettava mukaan oikeushenkilönä tehtyjen sopimusten vuokrausajanjakso. Luonnollisten henkilöiden vuokrasopimuksiin voidaan lisätä oikeaksi todistettu päivämäärä taannehtivasti, ja oikeaksi todistettujen sopimusten koko vuokrausajanjakso lasketaan mukaan. Itsenäisten viljelijöiden voimassa olevien vuokrasopimusten muuttamiselle luonnollisina henkilöinä tehdyiksi vuokrasopimuksiksi tai kirjallisiksi sopimuksiksi, joissa on oikeaksi todistettu päivämäärä, ei saa asettaa määräaikoja. Vuokrasopimusten muuttamismenettelyn on oltava avoin eikä se saa missään tapauksessa muodostua uudeksi esteeksi. Liittymispäivää seuraavana kolmantena vuonna tehdään siirtymätoimenpiteitä koskeva yleinen uudelleentarkastelu. Komissio esittää tätä varten kertomuksen neuvostolle. Neuvosto voi yksimielisesti komission ehdotuksesta päättää lyhentää ensimmäisessä alakohdassa mainittua siirtymäkautta tai lopettaa sen. Siirtymäkauden aikana Puola soveltaa lailla säädettyä lupamenettelyä sen varmistamiseksi, että kiinteistöjen hankintaa Puolassa koskevien ostolupien myöntämisperusteet ovat puolueettomia, vakaita, avoimia ja julkisia. Perusteita on sovellettava ketään syrjimättä eikä niissä saa tehdä eroa Puolassa asuvien jäsenvaltioiden kansalaisten kesken. --------------------------------------------------